Diari Oficial de la Generalitat Valenciana


Sumari del DOGV 5528, del 06-06-2007 (2007/7124)

ORDE de 17 de maig de 2007, de la Conselleria de Cultura, Educació i Esport, per la qual es convoca concurs públic per a la concessió d'assignacions per despeses extraordinàries de funcionament i subvencions a centres docents no universitaris, públics i privats concertats, respectivament, ubicats en la Comunitat Valenciana, per a la realització i el desenrotllament de projectes d'acció professional.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5528

Data del DOGV
:   06-06-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/7124


Data del document
:   17-05-2007

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * centre d'ensenyament
    * ajuda pública
    * inserció professional
    * relació escola-indústria
    * suport econòmic
    * ensenyament professional
    * pràctiques de formació

ORDE de 17 de maig de 2007, de la Conselleria de Cultura, Educació i Esport, per la qual es convoca concurs públic per a la concessió d'assignacions per despeses extraordinàries de funcionament i subvencions a centres docents no universitaris, públics i privats concertats, respectivament, ubicats en la Comunitat Valenciana, per a la realització i el desenrotllament de projectes d'acció professional. [2007/7124]
La preparació dels jóvens estudiants de Formació Professional perquè disposen d'una bona competència professional, és un dels objectius que s'ha marcat el sistema educatiu a la Comunitat Valenciana; al mateix temps disposar de mecanismes eficaços d'inserció professional que garantisquen la seua ocupabilitat és hui fonamental per a afavorir el seu trànsit a la vida activa i professional.
La realització de processos formatius, complementaris dels currículums docents, que acosten l'alumnat al món productiu del seu entorn i que els faciliten instruments per al coneixement de la realitat laboral i de les diverses organitzacions empresarials, és el que es pretén amb els Projectes d'Acció Professional que amb esta orde es promouen.
El foment d'iniciatives que faciliten l'autoocupació i desenrotllen el caràcter emprenedor, així com l'ús de les noves tecnologies de la informació i comunicació hauran de constituir accions prioritàries en els projectes.
Per això, i fent ús de les atribucions que em conferix l'article 28e), de la Llei 5/1983, de 30 de desembre, del Consell, i tenint en compte el que establix la Llei 38/2003, General de Subvencions (BOE 18.11.2003)
ORDENE
Primer. Convocatòria
1. Convocar concurs públic per a la concessió d'assignacions per despeses extraordinàries de funcionament i subvencions a centres docents no universitaris, públics i privats concertats, respectivament, per a la realització i el desenrotllament de projectes d'acció professional.
2. Aprovar les bases per les quals es regirà la convocatòria, que s'inclouen en l'annex I a la present orde, i el model de sol·licitud que consta en l'annex II.
Segon. Finançament
1. La quantitat global màxima destinada a l'assignació per despeses extraordinàries de funcionament als centres docents públics dependents de la conselleria de Cultura, Educació i Esport serà de 72.000 euros, a càrrec del crèdit existent en el capítol II del programa 421.30, del pressupost de la Generalitat per al 2007.
2. La quantitat global màxima destinada a les subvencions a centres docents concertats serà de 32.450 euros, a càrrec del crèdit existent en la línia pressupostària T1580000, del programa 421.30, secció 09, servici 02, del pressupost de la Generalitat per al 2007.
3. Les assignacions econòmiques i les subvencions estan cofinançades pel Fons Social Europeu.
Les subvencions finançades a càrrec de fons de la Unió Europea es regiran per les normes comunitàries aplicables en cada cas i per les normes nacionals de desenrotllament o transposició, tenint els procediments de concessió i control de la Llei caràcter supletori respecte a les normes d'aplicació directa a les subvencions finançades a càrrec de fons de la Unió Europea.
DISPOSICIONS FINALS
Primera
Es delega en el director general d'Ensenyament la facultat per a concedir les ajudes i subvencions i se l'autoritza perquè dicte les resolucions necessàries per al desenrotllament i l'execució de la present orde.
Segona
L'orde produirà efectes des del dia de la publicació en el Diari Oficial de la Comunitat Valenciana.
De conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar potestativament un recurs de reposició o bé plantejar directament recurs contenciós administratiu pels titulars dels centres privats, en els terminis i davant els òrgans que s'indiquen a continuació:
a) El recurs de reposició s'haurà d'interposar davant el conseller de Cultura, Educació i Esport en el termini d'un mes a comptar des de l'endemà de la publicació.
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
València, 17 de maig de 2007
El conseller de Cultura, Educació i Esport,
ALEJANDRO FONT DE MORA TURÓN
ANNEX I
Bases de la convocatòria
Un. Objecte i característiques dels projectes
Els Projectes d'Acció Professional (PAP) hauran de tindre per objecte la implantació i desenrotllament d'accions que faciliten la inserció professional dels jóvens estudiants, a través d'experiències innovadores d'orientació laboral, simulació empresarial, processos de transició a la vida activa, o altres, partint de l'entorn economicosocial en què es desenrotlla el centre i buscant relacions amb empreses i institucions col·laboradores com a mecanisme d'intercanvi de coneixements tecnologicopràctics, al mateix temps que facilita el seu trànsit al món laboral.
Els centres docents integraran en el seu Projecte Curricular de Centre la diversitat d'actuacions del Projecte d'Acció Professional, les quals hauran d'implicar als diferents òrgans de coordinació didàctica.
Dos. Tipus de projectes
Els projectes d'acció professional que es presenten podran fer referència a:
a) Accions sobre la continuïtat d'un projecte presentat en anteriors convocatòries.
b) Accions d'un nou projecte.
Tres. Participants
Els projectes hauran de ser realitzats, amb la corresponent orientació del professorat, per l'alumnat que estiga cursant cicles formatius de Formació Professional Específica o d'Arts Plàstiques i Disseny.
La consideració de centre privat concertat s'entendrà quan les accions del projecte es realitzen per l'alumnat matriculat en les ensenyances damunt mencionades, estant estes concertades amb la conselleria de Cultura, Educació i Esport.
Cada centre docent només podrà presentar un Projecte d'Acció Professional (PAP).
Quatre. Termini i formalització de sol·licituds
1. El termini de presentació de sol·licituds serà de 30 dies hàbils a partir de l'endemà de la publicació de la present orde en el Diari Oficial de la Comunitat Valenciana.
2. El director o titular del centre que opte a la convocatòria haurà de presentar instància, segons el model de l'annex II de la present orde, a la conselleria de Cultura, Educació i Esport o fent ús de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, adreçades a la Direcció General d'Ensenyament; Servici de Formació Professional; Secció d'Iniciació Professional; Av. Campanar 32, 46329 Valencia.
Cinc. Sol·licituds i documentació
Les instàncies aniran acompanyades de:
1) Projecte d'Acció Professional, que n'inclourà el pressupost per a la realització.
2) Certificat de l'acord del Consell Escolar, on conste l'aprovació per a la realització.
3) Si el projecte és continuïtat d'un presentat en anteriors convocatòries, haurà d'aportar-se una memòria sobre l'avaluació de les accions realitzades i la conveniència de la seua continuïtat.
Sis. Selecció dels projectes
L'òrgan competent per a l'ordenació de la instrucció i del procediment serà la direcció de l'Àrea de Formació Professional, de la conselleria de Cultura, Educació i Esport.
Es constituirà una comissió de selecció que estudiarà els projectes, elaborarà les llistes provisionals de les dotacions econòmiques a concedir, resoldrà les eventuals reclamacions i, finalment, elevarà al director general d'Ensenyament proposta de resolució de la convocatòria.
La comissió de selecció estarà integrada per:
President:
- El cap de l'Àrea de Formació Professional
Vocals:
- El cap del Servici de Formació Professional.
- El cap de la Secció d'Iniciació Professional.
- Un representant de la Inspecció Educativa, nomenat per la Subsecretaria de la conselleria de Cultura, Educació i Esport.
- Un representant d'un centre docent no universitari, nomenat pel director general d'Ensenyament.
- Un tècnic de la Secció d'Iniciació Professional, que actuarà com a secretari, amb veu però sense vot.
Set. Criteris de selecció
En la valoració dels projectes caldrà ajustar-se al que establix l'article 17.3.e) de la Llei General de Subvencions, i seran criteris preferents:
a) Que les accions vinculen i afavorisquen la implicació d'empreses, organismes o institucions en l'activitat del centre educatiu (fins a 4 punts).
b) Que existisca una coordinació entre les activitats proposades en el projecte i les de la resta del centre docent (fins a 3 punts).
c) Que el projecte contemple l'entorn socioeconòmic del centre docent (fins a 2 punts).
d) En igualtat de condicions es donarà prioritat als centres que no hagen sigut seleccionats en convocatòries anteriors (fins a 1 punt).
Huit. Publicació de la resolució
1. Llista provisional
La relació provisional de projectes seleccionats i la dotació econòmica proposada es comunicarà a tots els centres que van presentar projecte. Es disposarà d'un termini de 8 dies hàbils a comptar des del dia següent a la comunicació per a presentar eventuals reclamacions davant de la comissió de selecció, la qual resoldrà les reclamacions i elevarà proposta de resolució al director general d'Ensenyament.
2. Resolució
Vista la proposta de la comissió de selecció, el director general d'Ensenyament, per delegació del conseller, dictarà resolució, que serà publicada en el Diari Oficial de la Comunitat Valenciana.
El termini per a resoldre i publicar la convocatòria serà de sis mesos a computar des que produïsca efectes la present Orde. En el cas que no es resolga la convocatòria en el termini establit, les peticions s'entendran desestimades.
L'efectivitat de la resolució que adjudicarà les despeses extraordinàries de funcionament i les subvencions, quedarà condicionada a la seua expressa acceptació per part de la direcció dels centres públics o titulars de centres privats.
De conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la resolució, que pose fi a la via administrativa, es podrà interposar potestativament un recurs de reposició o bé plantejar directament recurs contenciós administratiu pels titulars dels centres privats, en els terminis i davant els òrgans que s'indiquen a continuació:
a) El recurs de reposició s'haurà d'interposar davant el conseller de Cultura, Educació i Esport en el termini d'un mes a comptar des de l'endemà de la publicació.
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
Nou. Quantia i percepció de les assignacions per a despeses extraordinàries de funcionament i subvencions.
1. S'establix com a quanties màximes d'assignació o subvenció:
a) per projecte nou, la quantitat de 6.000 euros.
b) per a la continuïtat de projectes anteriors, la quantitat de 4.000 euros.
L'assignació per despeses extraordinàries de funcionament i la concessió de subvencions té com a finalitat sufragar totalment o parcialment les despeses generals que al centre educatiu li supose el desenrotllament del projecte d'acció professional, per la qual cosa la quantitat concedida a través de la present convocatòria no podrà excedir del total de la mencionada despesa segons l'article 31 de la Llei General de Subvencions.
A més de l'ajuda o subvenció es podrà recórrer a fons propis o altres subvencions o recursos que cobrisquen el finançament total de l'activitat.
En virtut del que establix l'article 30.4 de la Llei General de Subvencions haurà d'acreditar-se l'import, procedència i aplicació dels mencionats fons addicionals.
En cap cas les ajudes o subvencions podran superar el cost de l'activitat (article 19.3 de la Llei General de Subvencions).
2. Els centres públics dependents de la conselleria de Cultura, Educació i Esport, rebran l'assignació en concepte de despeses extraordinàries de funcionament, i l'hauran de justificar segons el que preveu l'Orde de 18 de maig de 1995, de la conselleria de Cultura, Educació i Ciència (DOGV de 9 de juny).
3. Els centres privats concertats percebran la subvenció després de la presentació dels justificants de la despesa o qualsevol altre document amb validesa jurídica que permeta acreditar el compliment de l'objecte de la subvenció. Caldrà ajustar-se, en tot cas, al que establix respecte d'això l'article 30 de la Llei General de Subvencions.
S'establix com a data límit per a la presentació dels mencionats justificants el 12 de desembre de 2007. Transcorregut el termini sense presentar la documentació s'entendrà que es renuncia a la subvenció.
Com a beneficiari de la subvenció, el centre privat concertat haurà d'acreditar, prèviament a la resolució de resolució de l'adjudicació, estar al corrent de les seues obligacions tributàries i socials, per mitjà de certificacions emeses per l'Agència Estatal Tributària, la conselleria d'Economia, Hisenda i Ocupació i la Tresoreria de la Seguretat Social, en els termes establits en l'article 22 del Reglament General de Subvencions (BOE de 25 de juliol del 2006), sense perjuici del que establix la disposició addicional dihuitena de la Llei 30/1992, de 26 de novembre. Els centres privats concertats hauran de presentar l'annex III que figura en esta orde com a imprés normalitzat d'alta a tercers als efectes del que disposa l'Orde de 15 de febrer del 2005, de la conselleria d'Economia, Hisenda i Ocupació, que regula la comprovació i el procediment de registre de les dades de les persones físiques i jurídiques que es relacionen econòmicament amb l'administració de la Generalitat. A més i, també amb anterioritat a la proposta de resolució de l'adjudicació, haurà de presentar-se, davant de l'òrgan competent per a l'ordenació de la instrucció i del procediment, una «declaració responsable» de no estar sotmés en cap de les prohibicions establides en l'article 13, apartats 2 i 3, de la Llei General de Subvencions. La mencionada justificació podrà realitzar-se per qualsevol dels procediments indicats en l'apartat 7 del mencionat article 13.
Només els que resulten adjudicataris de la concessió de subvencions hauran d'aportar abans de dictar-se la resolució de concessió el certificat d'estar al corrent en el compliment de les obligacions tributàries i davant de la Seguretat Social (article 14.e de la Llei General de Subvencions)
Deu. Obligacions dels beneficiaris
L'acceptació de l'assignació o subvenció obliga els centres docents a:
1) Realitzar el projecte en els termes del presentat a la convocatòria.
2) Trametre al Servici de Formació Professional, de la Direcció General d'Ensenyament, una memòria del projecte, en finalitzar-lo.
3) Els centres públics dependents de la conselleria de Cultura, Educació i Esport hauran d'adjuntar a la memòria un certificat del Consell Escolar que acredite que el total de l'ajuda concedida es va emprar en la realització del projecte.
4) Seran obligacions dels centres privats concertats, com a perceptors de subvenció, a part de les ja establides en anteriors bases:
a) El reintegrament dels fons percebuts en els supòsits dels articles 36 i 37 de la Llei General de Subvencions; tot això sense perjuí que procedisca incoar expedient sancionador d'acord amb el que establixen els articles 52 i següents de la Llei General de Subvencions.
b) Necessitat de comunicar l'obtenció de qualsevol altre recurs que finance l'activitat subvencionada, tan prompte com es conega i, en tot cas, amb anterioritat a la justificació de l'aplicació donada als fons percebuts (article 14.1.d, Llei General de Subvencions).
c) Declaració de les activitats realitzades (memòria del projecte), que han sigut finançades amb la subvenció i el seu cost, amb desglossament de cadascuna de les despeses.
Les despeses s'acreditaran per mitjà de factures i la resta de documents de valor probatori equivalent amb validesa en el tràfic jurídic administratiu.
Si l'activitat ha sigut finançada a més de amb la subvenció, amb fons propis o altres subvencions o recursos, haurà d'acreditar-se l'import, procedència i aplicació dels mencionats fons al projecte subvencionat (art. 30.4, Llei General de Subvencions).
Onze. Seguiment
La Inspecció Educativa i, si cal, el Servici de Formació Professional, de la Direcció General d'Ensenyament, durà a terme el seguiment, l'orientació i l'avaluació del desenrotllament dels projectes.